PMIndiaData/PMIndiaSum huggingface dataset:
ୟୁପିଏସସି ଏବଂ ସିଏସସିଏମ ମଧ୍ୟରେ ସ୍ୱାକ୍ଷରିତ ବୁଝାମଣା ପତ୍ରକୁ କ୍ୟାବିନେଟ ମୋହର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦିଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେନ୍ଦ୍ର ଲୋକ ସେବା ଆୟୋଗ ( ୟୁପିଏସସି) ଏବଂ ମଙ୍ଗୋଲିଆ ସିଭିଲ ସର୍ଭିସ କାଉନସିଲ (ସିଏସସିଏମ) ମଧ୍ୟରେ ସ୍ୱାକ୍ଷରିତ ବୁଝାମଣା ପତ୍ରକୁ ସ୍ୱୀକୃତି ପ୍ରଦାନ କରାଯାଇଛି । ଏହି ବୁଝାମଣା ପତ୍ର କାର୍ଯ୍ୟକାରୀ ହେଲେ ୟୁପିଏସସି ଏବଂ ସିଚଏସସିଏମ ମଧ୍ୟରେ ବର୍ତ୍ତମାନ ଥିବା ସଂପର୍କ ଆହୁରି ବୃଦ୍ଧି ପାଇବ । ଉଭୟ ପକ୍ଷ ଚୟନ ପ୍ରକ୍ରିୟାରେ ପରସ୍ପର ସହ ନିଜ ନିଜର ଅଭିଜ୍ଞତା ବାଣ୍ଟି ପାରିବେ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଶ୍ରୀଲଙ୍କା ବୈଦେଶିକ ମନ୍ତ୍ରୀ

ଶ୍ରୀଲଙ୍କାର ବୈଦେଶିକ ମନ୍ତ୍ରୀ ମିଷ୍ଟର ରବି କରୁଣାନାୟକେ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଆଲୋଚନା କାଳରେ ପ୍ରଧାନମନ୍ତ୍ରୀ ବିଗତ ମାସରେ ଆନ୍ତର୍ଜାତିକ ଭେସକ ଦିବସ ଅବସରରେ ତାଙ୍କ ଶ୍ରୀଲଙ୍କା ଗସ୍ତ ସଫଳ ଏବଂ ସ୍ମରଣୀୟ ଥିବା କଥା ଦୋହରାଇଥିଲେ । ମିଷ୍ଟର କରୁଣାନାୟକେ ନୂତନ ଭାବେ ସେଠାକାର ବୈଦେଶିକ ବ୍ୟାପାର ମନ୍ତ୍ରଣାଳୟର ଦାୟିତ୍ଵ ଗ୍ରହଣ କରିଥିବାରୁ ପ୍ରଧାନମନ୍ତ୍ରୀ ତାଙ୍କୁ ଶୁଭେଚ୍ଛା ଜଣାଇଥିଲେ । ଶ୍ରୀଲଙ୍କାରେ ସାମ୍ପ୍ରତିକ ବନ୍ୟା ଓ ଭୂ-ସ୍ଖଳନରେ ବ୍ୟାପକ ଧନ ଜୀବନ ହାନି ଯୋଗୁଁ ପ୍ରଧାନମନ୍ତ୍ରୀ ତାଙ୍କର ଶୋକ ଓ ବ୍ୟଥା ଜଣାଇଥିଲେ । ଏହି ପରିସ୍ଥିତିରେ ଶ୍ରୀଲଙ୍କାକୁ ସମସ୍ତ ପ୍ରକାର ସହାୟତା ଜାରି ରଖିବା ନେଇ ଭାରତର ପ୍ରତିବଦ୍ଧତାକୁ ସେ ଦୋହରାଇଥିଲେ । ବୈଦେଶିକ ମନ୍ତ୍ରୀ ରବି କରୁଣାନାୟକେ ଭାରତର ତ୍ଵରିତ ସହାୟତା ପାଇଁ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଇଥିଲେ । ଭାରତ ସହିତ ଶ୍ରୀଲଙ୍କାର ଭାଗୀଦାରିତାକୁ ମଜବୁତ କରିବା ଦିଗରେ ତାଙ୍କ ସରକାର ଅଙ୍ଗୀକାରବଦ୍ଧ ବୋଲି ଆଲୋଚନା କାଳରେ କରୁଣାନାୟକେ ପ୍ରଧାନମନ୍ତ୍ରୀଙ୍କୁ କହିଥିଲେ ।
ସ୍ୱଚ୍ଛ ଭାରତ ଉଦ୍ଦେଶ୍ୟରେ ମାଡ ଖାଇ ମୃତ୍ୟୁବରଣ କରିଥିବା ଇ-ରିକ୍ସା ଡ୍ରାଇଭରଙ୍କ ପରିବାରକୁ ପ୍ରଧାନମନ୍ତ୍ରୀଙ୍କ ଅନୁକମ୍ପା ରାଶି ଘୋଷଣା

ନୂଆଦିଲ୍ଲୀରେ ସର୍ବସାଧାରଣ ସ୍ଥାନରେ ପରିସ୍ରା କରିବା ପାଇଁ ଦୁଇ ଜଣଙ୍କୁ ବାରଣ କରିବା ପରେ ମାଡ଼ ଖାଇ ମୃତ୍ୟୁବରଣ କରିଥିବା ଇ-ରିକ୍ସା ଡ୍ରାଇଭର ରବିନ୍ଦ୍ର କୁମାରଙ୍କ ନିକଟ ସମ୍ପର୍କୀୟଙ୍କ ପାଇଁ ବିଦେଶ ଗସ୍ତରେ ଥିବା ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାତୀୟ ରିଲିଫ ପାଣ୍ଠିରୁ ଏକ ଲକ୍ଷ ଟଙ୍କାର ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀ ଘଟଣାଟିକୁ ନିନ୍ଦା କରିବା ସହ ଏପରି ଅମାନବୀୟ କାର୍ଯ୍ୟ କରିଥିବା ଅପରାଧୀଙ୍କୁ ଗିରଫ କରି ଦଣ୍ଡ ବିଧାନ କରିବା ପାଇଁ ଅଧିକାରୀମାନଙ୍କୁ ନିର୍ଦ୍ଦେଶ ଦେଇଛନ୍ତି । ପୂର୍ବରୁ କେନ୍ଦ୍ର ନଗର ଉନ୍ନୟନ, ଗୃହ ନିର୍ମାଣ, ସହରାଞ୍ଚଳ ଦାରିଦ୍ର୍ୟ ଦୂରୀକରଣ ତଥା ସୂଚନା ଓ ପ୍ରସାରଣ ମନ୍ତ୍ରୀ ଏମ. ଭେଙ୍କୟା ନାଇଡୁ ନୂଆଦିଲ୍ଲୀର ଜିଟିବି ନଗରରେ ରହୁଥିବା ଏହି ରିକ୍ସା ଚାଳକଙ୍କ ପରିବାରକୁ ଭେଟିଥିଲେ । ସେ ମଧ୍ୟ ଏହି ଘଟଣାକୁ ନିନ୍ଦା କରିବା ସହ ତାଙ୍କ ଦରମାରୁ 50 ହଜାର ଟଙ୍କାର ଚେକ ପ୍ରଦାନ କରିଥିଲେ । ଶ୍ରୀ ନାଇଡୁ କହିଥିଲେ ଯେ ଅପରାଧିଙ୍କୁ ନିଶ୍ଚିତ ଭାବେ ଦଣ୍ଡ ପ୍ରଦାନ କରାଯିବ ।
ଭାରତ ପକ୍ଷରୁ ପୁନରୁଦ୍ଧାର କରାଯାଇଥିବା ଜାଫନାର ଦୁରାଇଆପ୍ପା ଷ୍ଟାଡିୟମକୁ ଶ୍ରୀଲଙ୍କାବାସୀଙ୍କ ଉଦ୍ଦେଶ୍ୟରେ ଲୋକାର୍ପଣ କରାଯିବ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଶ୍ରୀଳଙ୍କାର ରାଷ୍ଟ୍ରପତି ଶ୍ରୀ ମୈତ୍ରୀପାଳ ସିରିସେନା ଆସନ୍ତାକାଲି (18.06.2016) ମିଳିତ ଭାବେ ଜାଫନାର ଦୁରାଇଆପ୍ପା ଷ୍ଟାଡିୟମକୁ ଶ୍ରୀଲଙ୍କାବାସୀଙ୍କ ଉଦ୍ଦେଶ୍ୟରେ ସମର୍ପିତ କରିବେ । ଏହି ଷ୍ଟାଡିୟମକୁ ଭରାତ ପକ୍ଷରୁ ପୁନଃନିର୍ମାଣ କରାଯାଇଛି । ରାଷ୍ଟ୍ରପତି ସିରିସେନା ଷ୍ଟାଡିୟମରେ ଉପସ୍ଥିତ ରହିବାବେଳେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀରୁ ଭିଡିଓ କନଫେରେନସିଙ୍ଗ ଜରିଆରେ ତାଙ୍କ ସହ ଯୋଗ ଦେବେ । ଜାଫନାର ପୂର୍ବତନ ମେୟର ସ୍ଵର୍ଗତ ଆଲଫ୍ରେଡ ଥାମ୍ବିରାଜା ଦୁରାଇଆପ୍ପାଙ୍କ ସମ୍ମାନାର୍ଥେ ଏହି ଷ୍ଟାଡିୟମକୁ ତାଙ୍କ ନାମରେ ନାମିତ କରାଯାଉଛି । ଭାରତ ସରକାର 7 କୋଟି ଟଙ୍କା ବ୍ୟୟରେ ଏହି ଷ୍ଟାଡିୟମର ପୁନଃନିର୍ମାଣ କରିଛନ୍ତି । ଏହି ଷ୍ଟାଡିୟମର ଦର୍ଶକ କ୍ଷମତା ହେଉଛି 1850 ଏବଂ ଏହା କ୍ରିଡାର ବିକାଶ ଏବଂ ମନୋରଞ୍ଜନ କାର୍ଯ୍ୟକ୍ରମ ଲାଗି ଆବଶ୍ୟକ ଭିତ୍ତିଭୂମି ଯୋଗାଇବ । ଏହାଛଡା ଶ୍ରୀଲଙ୍କାର ଉତ୍ତର ପ୍ରାନ୍ତ ରାଜ୍ୟରେ ଯୁବକମାନଙ୍କ ସାମଗ୍ରିକ ବିକାଶକୁ ସହାୟତା କରିବ । 1997 ମସିହାରୁ ଏହି ଷ୍ଟାଡିୟମଟି କୌଣସି କାର୍ଯ୍ୟରେ ଲାଗୁ ନଥିଲା । ପ୍ରଧାନମନ୍ତ୍ରୀ ଶ୍ରୀ ମୋଦୀ ଏବଂ ରାଷ୍ଟ୍ରପତି ସିରିସେନା ଏହି ଷ୍ଟାଡିୟମଟିର ମିଳିତ ଉଦ୍ଘାଟନ ଅବସରରେ ସେଠାରେ ଆୟୋଜିତ ହେବାକୁ ଥିବା ପ୍ରଥମ ସମାରୋହକୁ ଦେଖିବେ । ଏହି ସମାରୋହଟି ଦ୍ଵିତୀୟ ଆନ୍ତର୍ଜାତିକ ଯୋଗ ଦିବସ ପାଳନ ଲାଗି ଆୟୋଜନ କରାଯାଇଛି । ଯୋଗ ପ୍ରଦର୍ଶନ କାର୍ଯ୍ୟକ୍ରମରେ 8000 ରୁ ଅଧିକ ବ୍ୟକ୍ତି ଯୋଗ ଦେବାର ଆଶା କରାଯାଉଛି ।
ଆନ୍ତର୍ଜାତିକ କନ୍ୟା ସନ୍ତାନ ଦିବସରେ ପ୍ରଧାନମନ୍ତ୍ରୀଙ୍କ ସନ୍ଦେଶ

ପ୍ରତିବର୍ଷ ଅକ୍ଟୋବର 11 ତାରିଖଟିକୁ ଆନ୍ତର୍ଜାତିକ କନ୍ୟା ସନ୍ତାନ ଦିବସ ରୂପେ ପାଳନ କରାଯାଇଥାଏ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି କନ୍ୟା ସନ୍ତାନ ଦିବସ ଅବସରରେ ଏକ ବାର୍ତ୍ତା ଦେଇଛନ୍ତି :- “କନ୍ୟା ସନ୍ତାନ ଅଧ୍ୟୟନର ଅଧ୍ୟବ୍ୟସାୟରୁ କ୍ରୀଡାଙ୍ଗନ ପର୍ଯ୍ୟନ୍ତ, ଜୀବନର ପ୍ରତିଟି କ୍ଷେତ୍ରରେ ଅଲିଭା ଛାପ ଛାଡିଥାଏ । ଆଜିର ଏହି ଆନ୍ତର୍ଜାତିକ କନ୍ୟା ସନ୍ତାନ ଦିବସ ପାଳନ ଅବସରରେ ସେମାନଙ୍କର ସଫଳତାକୁ ପ୍ରଣାମ କରୁଛି । ଆମେ ସମ୍ମିଳିତ ଭାବେ ଏଭଳି ଏକ ଭାରତ ନିର୍ମାଣ କରିବା ଯେଉଁଠି ଲିଙ୍ଗଭେଦ ନଥିବ ଏବଂ କନ୍ୟାରତ୍ନ ଦିପ୍ତିମୟୀ ହେବା ଲାଗି ସମସ୍ତ ସୁଯୋଗ ଥିବ ।”
ଋଷ ରାଷ୍ଟ୍ରପତିଙ୍କ ସହ ଦ୍ୱିପାକ୍ଷିକ ବୈଠକ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଉଦଘାଟନୀ ମନ୍ତବ୍ୟ

ମାନ୍ୟବର, ମୁଁ ପୁଣି ଥରେ ଆପଣଙ୍କୁ ଭେଟିବାର ସୁଯୋଗ ପାଇଲି ଏବଂ ଅନେକ ବିଷୟ ଉପରେ ଆଲୋଚନା କରିବାର ଅବସର ମଧ୍ୟ ପାଇଲି । ଗତ ବର୍ଷ ଡିସେମ୍ବରରେ ଯେତେବେଳେ ତୁମେ ଗସ୍ତ କରିଥିଲ, ସେତେବେଳେ ଆମେ ଅନେକ ବିଷୟ ଉପରେ ଆଲୋଚନା କରିଥିଲୁ ଏବଂ ଏହା ପରେ ମଧ୍ୟ ଆପଣ ଯେପରି କହିଥିଲେ, ଆମେ ଥରେ ଟେଲିଫୋନରେ ଆଲୋଚନା କରିଥିଲୁ ଏବଂ ସେଠାରେ ଭାରତ ଏବଂ ଋଷ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ଏବଂ ବିଶ୍ୱର ସମସ୍ୟା ସହ ଜଡିତ ପ୍ରସଙ୍ଗଗୁଡ଼ିକ ଉପରେ ବିସ୍ତୃତ ଆଲୋଚନା ହୋଇଥିଲା । ଆମେ ସୁବିସ୍ତୃତ ଭାବରେ ଆଲୋଚନା କରିଛୁ । ଆଜି ଆମେ ପୁଣି ଥରେ ସାକ୍ଷାତ କରୁଛୁ ଏବଂ ଆଜି ବିଶ୍ୱ ତଥା ବିଶେଷ ଭାବରେ ବିକାଶଶୀଳ ଦେଶଗୁଡିକ ସମ୍ମୁଖୀନ ହେଉଥିବା ସବୁଠାରୁ ବଡ ଚିନ୍ତା ହେଉଛି ଖାଦ୍ୟ ସୁରକ୍ଷା, ଇନ୍ଧନ ନିରାପତ୍ତା, ସାର; ଏବଂ ଆମକୁ କିଛି ବାଟ ଖୋଜିବାକୁ ପଡିବ ଏବଂ ଆପଣ ମଧ୍ୟ ଏଥିରେ ସହଯୋଗ କରିବେ । ଆଜି ଆମେ ସେହି ବିଷୟଗୁଡ଼ିକ ଉପରେ ଆଲୋଚନା କରିବାର ସୁଯୋଗ ପାଇବୁ । ମାନ୍ୟବର, ମୁଁ ତୁମକୁ ଏବଂ ୟୁକ୍ରେନକୁ ଧନ୍ୟବାଦ ଦେବାକୁ ଚାହେଁ କାରଣ ଯେତେବେଳେ ଆମର ହଜାର ହଜାର ଛାତ୍ରଛାତ୍ରୀ ୟୁକ୍ରେନରେ ଫସି ରହିଥିଲେ, ସଙ୍କଟ ସମୟରେ, ତୁମର ସାହାଯ୍ୟରେ ଏବଂ ୟୁକ୍ରେନ ସହାୟତାରେ, ଆମେ ଆମର ଛାତ୍ରମାନଙ୍କୁ ସୁରକ୍ଷିତ ଭାବରେ ସ୍ଥାନାନ୍ତର କରିବାରେ ସକ୍ଷମ ହୋଇଥିଲୁ, ଆମେ ସେମାନଙ୍କୁ ନିଜ ଘରକୁ ପଠାଇ ପାରିଥିଲୁ ଏବଂ ମୁଁ ଏଥିପାଇଁ ଉଭୟ ଦେଶ ନିକଟରେ କୃତଜ୍ଞ । ମାନ୍ୟବର, ମୁଁ ଜାଣେ ଆଜିର ଯୁଗ ଯୁଦ୍ଧ ନୁହେଁ ଏବଂ ଆମେ ଆପଣଙ୍କ ସହିତ ଅନେକ ଥର ଫୋନରେ କଥା ହୋଇଛୁ ଯେ ଗଣତନ୍ତ୍ର, କୂଟନୀତି ଏବଂ ଆଲୋଚନା ଏପରି ଜିନିଷ ଯାହା ବିଶ୍ୱକୁ ଛୁଇଁଥାଏ । ଆଜି ଆମେ ଆଗାମୀ ଦିନରେ ଶାନ୍ତି ରାସ୍ତାରେ କିପରି ଆଗକୁ ବଢିପାରିବା ସେ ବିଷୟରେ ଆଲୋଚନା କରିବାର ସୁଯୋଗ ପାଇବୁ । ମୁଁ ମଧ୍ୟ ତୁମର ଦୃଷ୍ଟିକୋଣ ବୁଝିବାକୁ ଏକ ସୁଯୋଗ ପାଇବି । ମାନ୍ୟବର, ଭାରତ ଏବଂ ଋଷ ମଧ୍ୟରେ ସମ୍ପର୍କ ବହୁଗୁଣିତ ହୋଇଛି । ଆମେ ମଧ୍ୟ ଏହି ସମ୍ପର୍କକୁ ଗୁରୁତ୍ୱ ଦେଉଛୁ କାରଣ ଆମେ ଏପରି ବନ୍ଧୁ ହୋଇଛୁ ଯେଉଁମାନେ ଗତ କିଛି ଦଶନ୍ଧି ଧରି ପ୍ରତ୍ୟେକ ମୁହୂର୍ତ୍ତରେ ପରସ୍ପର ସହ ରହିଆସିଛନ୍ତି ଏବଂ ସମଗ୍ର ବିଶ୍ୱ ମଧ୍ୟ ଜାଣେ ଯେ ଭାରତ ସହିତ ଋଷର ସମ୍ପର୍କ କିପରି ଅଛି ଏବଂ ୠଷ ସହିତ ଭାରତର ସମ୍ପର୍କ କିପରି ରହିଛି ଏବଂ ବିଶ୍ୱ ମଧ୍ୟ ଜାଣେ ଯେ ଏହା ଏକ ଅବିସ୍ମରଣୀୟ ବନ୍ଧୁତା । ବ୍ୟକ୍ତିଗତ ଭାବରେ କହିବାକୁ ଗଲେ, ଏକ ଉପାୟରେ, ଆମ ଦୁହିଁଙ୍କ ପାଇଁ ଯାତ୍ରା ଏକ ସମୟରେ ଆରମ୍ଭ ହେଲା । ୨୦୦୧ ରେ ମୁଁ ଆପଣଙ୍କୁ ପ୍ରଥମ ଥର ଭେଟିଥିଲି, ଯେତେବେଳେ ତୁମେ ସରକାରର ମୁଖ୍ୟ ଭାବରେ କାର୍ଯ୍ୟ କରୁଥିଲ ଏବଂ ମୁଁ ରାଜ୍ୟ ସରକାରଙ୍କ ମୁଖ୍ୟ ଭାବରେ କାର୍ଯ୍ୟ କରିବା ଆରମ୍ଭ କରିଥିଲି । ଆଜି, ୨୨ ବର୍ଷ ହୋଇସାରିଛି, ଆମର ବନ୍ଧୁତା କ୍ରମାଗତ ଭାବରେ ବଢୁଛି, ଆମେ ଏହି ଅଞ୍ଚଳର ଉନ୍ନତି ପାଇଁ, ଲୋକଙ୍କ କଲ୍ୟାଣ ପାଇଁ ନିରନ୍ତର କାର୍ଯ୍ୟ କରୁଛୁ । ଆଜି, ଏସସିଓ ସମ୍ମିଳନୀରେ, ଆପଣ ଭାରତ ପାଇଁ ପ୍ରକାଶ କରିଥିବା ସମସ୍ତ ଭାବନା ଲାଗି ମୁଁ ଆପଣଙ୍କ ନିକଟରେ କୃତଜ୍ଞ । ମାନ୍ୟବର, ମୁଁ ନିଶ୍ଚିତ ଯେ ଆଜି ଆମର ଦ୍ୱିପାକ୍ଷିକ ବୈଠକ, ଆଜି ଆମର ଏହି ଆଲୋଚନା ଆଗାମୀ ଦିନରେ ଆମର ସମ୍ପର୍କକୁ ଆହୁରି ଗଭୀର କରିବ ଏବଂ ବିଶ୍ୱର ଆଶା ଏବଂ ଆଙ୍କାକ୍ଷା ପୂରଣ କରିବାରେ ସାହାଯ୍ୟ କରିବ । ଆଜି ସମୟ ବାହାର କରିଥିବାରୁ ମୁଁ ପୁଣି ଥରେ ତୁମ ନିକଟରେ କୃତଜ୍ଞ ।
ଜାତୀୟ ସାମୁଦ୍ରିକ ଦିବସ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଜାତୀୟ ସାମୁଦ୍ରିକ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ଜାତୀୟ ସାମୁଦ୍ରିକ ଦିବସରେ ଅଭିନନ୍ଦନ । ଆମେ ଆମର ପ୍ରାଚୀନ ସମୃଦ୍ଧ ସାମୁଦ୍ରିକ ଐତିହ୍ୟ ଏବଂ ଭାରତର ଅଭିବୃଦ୍ଧିରେ ଏହି କ୍ଷେତ୍ରର ମହତ୍ଵକୁ ନେଇ ଗୌରବାନ୍ଵିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତ ଓ ମାଳଦ୍ୱୀପ ଭିସା ପରିଚାଳନା ସୁବିଧା ସମ୍ବନ୍ଧୀୟ ବୁଝାମଣାକୁ କ୍ୟାବିନେଟର ପିଛିଲା ଭାବେ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଓ ମାଳଦ୍ୱୀପ ମଧ୍ୟରେ 2018 ଡିସେମ୍ବରରେ ସ୍ୱାକ୍ଷରିତ ଭିସା ପରିଚାଳନାର ସୁବିଧା ସମ୍ବନ୍ଧୀୟ ବୁଝାମଣାକୁ ପିଛିଲା ଭାବେ ମଞ୍ଜୁରି ମିଳିଛି । ଭିସା ପରିଚାଳନାର ସୁବିଧା ସମ୍ବନ୍ଧୀୟ ବୁଝାମଣା ମାଳଦ୍ୱୀପ ରାଷ୍ଟ୍ରପତିଙ୍କ ଭାରତ ଗସ୍ତ ସମୟରେ ସ୍ୱାକ୍ଷର ହୋଇଥିଲା । ଭାରତ ଓ ମାଳଦ୍ୱୀପ ମଧ୍ୟରେ ଲୋକଙ୍କ ପାରସ୍ପରିକ ସମ୍ପର୍କକୁ ଅଧିକ ସୁଦୃଢ଼ କରିବା ହେଉଛି ଏହି ବୁଝାମଣାର ଉଦ୍ଦେଶ୍ୟ । ଏହାଫଳରେ ଦୁଇ ଦେଶର ନାଗରିକଙ୍କୁ ପର୍ଯ୍ୟଟନ, ଚିକିତ୍ସା, ଶିକ୍ଷା ସମେତ କାରବାର ଓ ନିଯୁକ୍ତି ପାଇଁ ପରସ୍ପର ରାଷ୍ଟ୍ରକୁ ଯିବାଆସିବା ସହଜ ହୋଇଯିବ । ଏହି ବୁଝାମଣା ପର୍ଯ୍ୟଟନ, ଚିକିତ୍ସା ଓ ସୀମିତ ବ୍ୟବସାୟିକ ଉଦ୍ଦେଶ୍ୟରେ 90 ଦିନର ଭିସାମୁକ୍ତ ଯାତ୍ରା ସୁବିଧା ପ୍ରଦାନ କରିବ । ଏହାସହିତ ପରସ୍ପର ଅଂଚଳରେ ନିଯୁକ୍ତି ପାଇବାକୁ ପ୍ରୟାସ କରୁଥିବା ଛାତ୍ରଛାତ୍ରୀଙ୍କୁ ଏଭଳି ଭିସାମୁକ୍ତ ପ୍ରବେଶକୁ ସହଜରେ ମେଡିକାଲ ଭିସା ସହ ଛାତ୍ରଛାତ୍ରୀଙ୍କ ଆଶ୍ରିତଙ୍କ ପାଇଁ ପରିବର୍ତ୍ତିତ କରିବାର ମଧ୍ୟ ପ୍ରାବଧାନ ରହିଛି ।
ମହାକବି ଭରଥିଆର ସୁବ୍ରମଣ୍ୟ ଭାରତୀଙ୍କୁ ତାଙ୍କ ଜୟନ୍ତୀରେ ପ୍ରଣାମ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାକବି ଭରଥିଆର ସୁବମଣ୍ୟ ଭାରତୀଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ ସୁବ୍ରମଣ୍ୟ ଭାରତୀଙ୍କୁ ତାଙ୍କ ଜୟନ୍ତୀରେ ମୁଁ ପ୍ରଣାମ କରୁଛି । ମହାକବି ଭରଥିଆର ଉଲ୍ଲେଖନୀୟ ସାହସ ଏବଂ ଉଲ୍ଲେଖନୀୟ ବୁଦ୍ଧିମତାକୁ ପ୍ରତିପାଦିତ କରିଛନ୍ତି । ଭାରତର ବିକାଶ ତଥା ପ୍ରତ୍ୟେକ ଭାରତୀୟଙ୍କ ସଶକ୍ତିକରଣ ପାଇଁ ତାଙ୍କର ଏକ ମହାନ ଦର୍ଶନ ଥିଲା । ଆମେ ବିଭିନ୍ନ କ୍ଷେତ୍ରରେ ତାଙ୍କ ଚିନ୍ତାଧାରାକୁ ହୃଦୟଙ୍ଗମ ଲାଗି କାର୍ଯ୍ୟ କରୁଛୁ ।”
ଡକ୍ଟର ତେହେମଟନ୍ ଉଦୱାଡିଆଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡକ୍ଟର ତେହେମଟନ୍ ଉଦୱାଡିଆଙ୍କ ମୃତ୍ୟୁରେ ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଡକ୍ଟର ତେହେମଟନ୍ ଉଦୱାଡିଆ ଔଷଧ କ୍ଷେତ୍ରରେ ଏକ ଅବିସ୍ମରଣୀୟ ଛାପ ଛାଡିଛନ୍ତି । ତାଙ୍କର ଅଭିନବ ଉତ୍ସାହ ଏବଂ ଚିକିତ୍ସା ପଦ୍ଧତି ସମୟଠାରୁ ଆଗରେ ରହିବାର ଇଚ୍ଛା ପାଇଁ ତାଙ୍କୁ ସମ୍ମାନିତ କରାଯାଇଛି । ତାଙ୍କର ଦେହାନ୍ତ ହେତୁ ଦୁଃଖିତ । ତାଙ୍କ ପରିବାର ଏବଂ ପ୍ରଶଂସକଙ୍କୁ ସମବେଦନା । ଆରଆଇପି ।”
ଜମିଅତ୍ ଉଲେମା-ଇ-ହିନ୍ଦ୍ ର ନେତାମାନଙ୍କ ସହିତ ପ୍ରଧାନମନ୍ତ୍ରୀଙ୍କ ଆଲୋଚନା

ଜମିଅତ୍ ଉଲେମା-ଇ-ହିନ୍ଦ ର ପୃଷ୍ଠପୋଷକତାରେ ମୁସଲିମ୍ ସମୁଦାୟର 25 ଜଣ ନେତା ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଏହି ପ୍ରତିନିଧି ଦଳଙ୍କୁ ସ୍ୱାଗତ କରି ଜାତୀୟ ସୁରକ୍ଷା ପରାମର୍ଶଦାତା ଶ୍ରୀ ଅଜିତ ଡୋଭୋଲ କହିଛନ୍ତି ଯେ, ସାରା ବିଶ୍ୱ ଆଜି ଭାରତ ଉପରେ ଦୃଷ୍ଟି ରଖିଛି, ଏବଂ ଦେଶକୁ ଆଗେଇ ନେବା ସମାଜର ସମସ୍ତ ବର୍ଗର ଦାୟିତ୍ୱ । ଏହି ପ୍ରତିନିଧି ଦଳର ନେତାମାନେ ଶ୍ରୀ ଡୋଭାଲଙ୍କ ସହିତ ସହମତି ପ୍ରକାଶ କରିଛନ୍ତି । ସେମାନେ କହିଛନ୍ତି ଯେ, ପ୍ରଧାନମନ୍ତ୍ରୀଙ୍କ ଆହ୍ୱାନ ସମସ୍ତଙ୍କ ସହିତ, ସମସ୍ତଙ୍କ ବିକାଶକୁ ଅନୁସରଣ କରି ମିଳିମିଶି ଦେଶକୁ ଆଗେଇ ନେବା ଉଦ୍ଦେଶ୍ୟ ହେବା ଉଚିତ । ପ୍ରଧାନମନ୍ତ୍ରୀଙ୍କ ଦୂରଦୃଷ୍ଟିକୁ ପ୍ରଶଂସା କରି ଏହି ପ୍ରତିନିଧି ଦଳର ସଦସ୍ୟମାନେ ଆଶା ବ୍ୟକ୍ତ କରିଛନ୍ତି ଯେ ସାରା ଦେଶର ବିଶ୍ୱାସ ଅଛି ଯେ ସେ ଲୋକମାନଙ୍କ ସହିତ ଅଛନ୍ତି, ଯାହା ସମାଜର ସମସ୍ତ କ୍ଷେତ୍ରରେ ସମୃଦ୍ଧି ଏବଂ କଲ୍ୟାଣକୁ ସୁନିଶ୍ଚିତ କରିବ । ନିଉ ଇଣ୍ଡିଆ ଗଠନରେ ମୁସଲିମ୍ ସମୁଦାୟ ସମାନ ଭାଗିଦାର ହେବାକୁ ଆଗ୍ରହୀ ବୋଲି ସେମାନେ କହିଛନ୍ତି । ଆତଙ୍କବାଦକୁ ଏକ ବଡ଼ ଆହ୍ୱାନ ଭାବେ ଦର୍ଶାଇ, ସେମାନେ ନିଜର ସମସ୍ତ ଶକ୍ତି ଦେଇ ଏହାର ମୁକାବିଲା କରିବା ପାଇଁ ସଂକଳ୍ପ ବ୍ୟକ୍ତ କରିଛନ୍ତି । ଏହା ମୁସଲିମ୍ ସମୁଦାୟର ଦାୟିତ୍ୱ ଯେ, କୌଣସି ବି ପରିସ୍ଥିରେ ମଧ୍ୟ କାହାକୁ ଦେଶର ସୁରକ୍ଷା କିମ୍ବା କଲ୍ୟାଣ ସହିତ ସାଲିସ କରିବାକୁ ଦିଆଯିବ ନାହିଁ ବୋଲି ସେମାନେ କହିଛନ୍ତି । ଭାରତ ବିରୁଦ୍ଧରେ କୌଣସି ଷଡଯନ୍ତ୍ରକୁ ସଫଳ ହେବାକୁ ମୁସଲିମ୍ ସମୁଦାୟ ଅନୁମତି ଦେବ ନାହିଁ ବୋଲି ସେମାନେ କହିଛନ୍ତି । କାଶ୍ମୀର ଉପତ୍ୟକାର ପରିସ୍ଥିତି ଉପରେ ଉଦବେଗ ପ୍ରକାଶ କରି ପ୍ରତିନିଧି ଦଳ କହିଛନ୍ତି ଯେ କେବଳ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ହିଁ ଏହି ପ୍ରସଙ୍ଗର ସମାଧାନ କରିପାରିବେ । ତିନଥର ତଲାକ୍ ପ୍ରସଙ୍ଗରେ ପ୍ରଧାନମନ୍ତ୍ରୀଙ୍କ ଆଭିମୁଖ୍ୟକୁ ସେମାନେ ପ୍ରସଂଶା କରିଛନ୍ତି । ପ୍ରତିନିଧି ଦଳର ସଦସ୍ୟ ଯେଉଁମାନେ ଶୈକ୍ଷିକ ସଂସ୍ଥାନ ସହ ଜଡିତ, ସରକାରଙ୍କ ଦ୍ୱାରା ଶୁଭାରମ୍ଭ ହୋଇଥିବା ପଦକ୍ଷେପ ଯେପରି କି ନୀତି ଆୟୋଗ ଦ୍ୱାରା ଆୟୋଜିତ ହାକାଥନ, ନଗଦ ବିହୀନ କାରବାର ଏବଂ ଷ୍ଟାର୍ଟ-ଅପ୍ ଦ୍ୱାରା ସେମାନଙ୍କ ସଂସ୍ଥାନର ପ୍ରଗତି ବିଷୟରେ ଉଲ୍ଲେଖ କରିଥିଲେ । କେନ୍ଦ୍ର ସରକାରଙ୍କ ଦ୍ୱାରା ସଂଖ୍ୟାଲଘୁଙ୍କ ପାଇଁ କଲ୍ୟାଣକାରୀ ଯୋଜନାର କାର୍ଯ୍ୟନ୍ୱୟନକୁ ମଧ୍ୟ ପ୍ରତିନିଧି ଦଳ ପ୍ରସଂଶା କରିଛନ୍ତି । ଏହି ପ୍ରତିନିଧି ଦଳଙ୍କୁ ସ୍ୱାଗତ କରି, ପ୍ରଧାନମନ୍ତ୍ରୀ କହିଛନ୍ତି ଯେ ଗଣତନ୍ତ୍ରର ସବୁଠାରୁ ବଡ଼ ଶକ୍ତି ହେଉଛି ସଦ୍ଭାବ ଏବଂ ସୌହାର୍ଦ୍ଦ୍ୟ । ସେ ଗୁରୁତ୍ୱ ଦେଇ କହିଛନ୍ତି, ଯେ ନାଗରିକମାନଙ୍କ ମଧ୍ୟରେ ଭେଦଭାବ ସୃଷ୍ଟି କରିବା ନେଇ ସରକାରଙ୍କର କୌଣସି ଅଧିକାର ନାହିଁ । ବିବିଧତା ମଧ୍ୟରେ ଏକତା ଭାରତର ବୈଶିଷ୍ଟ୍ୟ ବୋଲି ପ୍ରଧାନମନ୍ତ୍ରୀ କହିଛନ୍ତି । ଭାରତର ନୂତନ ପିଢୀ ବିଶ୍ୱରେ ବୃଦ୍ଧି ପାଉଥିବା ଆତଙ୍କବାଦର ଶିକାର ହେବାକୁ ଅନୁମତି ଦିଆଯିବା ଉଚିତ ନୁହେଁ ବୋଲି ପ୍ରଧାନମନ୍ତ୍ରୀ କହିଛନ୍ତି । ମୁସଲିମ୍ ସମୁଦାୟ ତିନଥର ତଲାକ୍ ପ୍ରସଙ୍ଗକୁ ରାଜନୀତିକରଣ କରିବାକୁ ଅନୁମତି ନ ଦେବା ଉଚିତ ବୋଲି ପ୍ରଧାନମନ୍ତ୍ରୀ ଦୋହରାଇଛନ୍ତି, ଏହି ସମ୍ବନ୍ଧରେ ସଂସ୍କାର ଆଣିବା ପାଇଁ ଶୁଭାରମ୍ଭ କରିବା ନିମନ୍ତେ ଦାୟିତ୍ୱ ନେବାକୁ ସେ ଏକତ୍ରିତ ହୋଇଥିବା ପ୍ରତିନିଧିମାନଙ୍କୁ ଅନୁରୋଧ କରିଛନ୍ତି । ଜମିଅତ୍ ଉଲେମା-ଇ-ହିନ୍ଦ୍ ର ସଭାପତି ମୌଲାନା କାରୀ ସୟଦ ମହମ୍ମଦ ଉସମାନ୍ ମନସୁରପୁରୀ, ଜମିଅତ୍ ଉଲେମା-ଇ-ହିନ୍ଦ୍ ର ସାଧାରଣ ସଂପାଦକ ମୌଲାନା ମହମ୍ମଦ ଏ ମଦାନୀ, ମୁମ୍ବାଇର ଅଂଜୁମନ-ଇ-ଇସଲାମ୍ ର ସଭାପତି ଡ଼କ୍ଟର ଜାହିର ଇ କାଜି, ପ୍ରଫେସର ଅଖତରୁଲ ୱାସେ ଏବଂ ମୌଲାନା ବଦାରୁଦ୍ଦିନ ଆଜ୍ମଲ୍ ପ୍ରମୁଖ ଏହି ପ୍ରତିନିଧି ଦଳରେ ଅନ୍ତର୍ଭୁକ୍ତ ଥିଲେ ।
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଏବଂ ମରିସସ ପ୍ରଧାନମନ୍ତ୍ରୀ ପ୍ରବିନ୍ଦ କୁମାର ଜଗନ୍ନାଥ ବିଭିନ୍ନ ପ୍ରକଳ୍ପର ମିଳିତ ଉଦଘାଟନ ଏବଂ ଶୁଭାରମ୍ଭ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ମରିସସ ପ୍ରଧାନମନ୍ତ୍ରୀ ଶ୍ରୀ ପ୍ରବିନ୍ଦ କୁମାର ଜଗନ୍ନାଥ ୨୦ ଜାନୁଆରୀ, ୨୦୨୨ ସନ୍ଧ୍ୟା ପ୍ରାୟ ୪ଟା ୩୦ ମିନିଟ୍‌ ସମୟରେ ମରିସସରେ ଭାରତ ସହାୟତାରେ ନିର୍ମିତ ସାମାଜିକ ଆବାସ ୟୁନିଟ୍ ପ୍ରକଳ୍ପର ମିଳିତ ଭାବେ ଭର୍ଚୁଆଲ ଉଦଘାଟନ କରିବେ। ଦୁଇ ବିଶିଷ୍ଟ ବ୍ୟକ୍ତି ମରିସସରେ ସିଭିଲ୍‌ ସର୍ଭିସ କଲେଜ ଏବଂ ୮ ମେଗାୱାଟ୍‌ ସୋଲାର ପିଭି ଫାର୍ମ ପ୍ରକଳ୍ପର ମଧ୍ୟ ଶୁଭାରମ୍ଭ କରିବେ। ଏସବୁ ପ୍ରକଳ୍ପ ମଧ୍ୟ ଭାରତ ସହାୟତାରେ କାର୍ଯ୍ୟକାରୀ ହେଉଛି। ଏହି ଅବସରରେ ମେଟ୍ରୋ ଏକ୍ସପ୍ରେସ ପ୍ରକଳ୍ପ ଏବଂ ଅନ୍ୟ ମୌଳିକ ଭିତ୍ତିଭୂମି ପ୍ରକଳ୍ପ ଲାଗି ଭାରତ ପକ୍ଷରୁ ମରିସସକୁ ପ୍ରଦାନ କରାଯିବାକୁ ଥିବା ୧୯୦ ମିଲିୟନ ଆମେରିକୀୟ ଡଲାରର ଲାଇନ୍‌ ଅଫ୍‌ କ୍ରେଡିଟ୍‌ (ଏଲଓସି) ପାଇଁ ମଧ୍ୟ ରାଜିନାମା ହେବ। ଏଥିସହିତ ଛୋଟ ଛୋଟ ବିକାଶମୂଳକ ପ୍ରକଳ୍ପ କାର୍ଯ୍ୟକାରୀ କରିବା ଲାଗି ବୁଝାମଣାପତ୍ର (ଏମଓୟୁ) ବିନିମୟ ମଧ୍ୟ କରାଯିବ।
ୟୁଏଇର ହାୟର କଲେଜ ଅଫ୍ ଟେକ୍ନୋଲୋଜି ଏବଂ ଇନଷ୍ଟିଚ୍ୟୁଟ ଅଫ୍ ଚାର୍ଟାଡ୍ ଆକାଉଂଟାଂଟସ୍ ଅଫ୍ ଇଣ୍ଡିଆ ମଧ୍ୟରେ 2011ରେ ସ୍ୱାକ୍ଷରିତ ଏମ୍ଓୟୁ ଏବଂ ଏମ୍ଓୟୁ ନବୀକରଣ ପ୍ରସ୍ତାବକୁ କେନ୍ଦ୍ର କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ୟୁଏଇର ହାୟର କଲେଜସ୍ ଅଫ୍ ଟେକ୍ନୋଲୋଜି (HCT) ଏବଂ ଇନଷ୍ଟିଚ୍ୟୁଟ ଅଫ୍ ଚାର୍ଟାଡ୍ ଆକାଉଂଟାଂଟସ୍ ଅଫ୍ ଇଣ୍ଡିଆ (ICAI) ମଧ୍ୟରେ 2011 ରେ ସ୍ୱାକ୍ଷରିତ ଏମ୍ଓୟୁ ଏବଂ ଏମ୍ଓୟୁ ନବୀକରଣ ପ୍ରସ୍ତାବକୁ ଅନୁମୋଦନ ମିଳିଛି । ଏହି ଏମ୍ଓୟୁରେ ଥିବା ସର୍ତାବଳୀ ଅନୁଯାୟୀ, ଏଚସିଟିର ଆକାଉଂଟିଙ୍ଗ ଏବଂ ଫାଇନାନ୍ସ ସଂକ୍ରାନ୍ତୀୟ ବର୍ତମାନର ପାଠ୍ୟକ୍ରମକୁ ଅନୁଧ୍ୟାନ କରି ଆଇସିଏଆଇ ବୈଷୟିକ ସହାୟତା ଯୋଗାଇଦେବ । ଆଇସିଏଆଇ ନୂତନ ଏବଂ ସଂଶୋଧିତ ପାଠ୍ୟକ୍ରମ ଲାଗି ସୁପାରିସ୍ କରିବ ଯାହା ଏଚସିଟିର ଛାତ୍ରଛାତ୍ରୀଙ୍କୁ ଆଇସିଏଆଇର ବୈଷୟିକ ପେସାଦାର ପରୀକ୍ଷା ଦେବା ଏବଂ ଆଇସିଏଆଇର ସଦସ୍ୟ ହେବାରେ ସୁବିଧା ଯୋଗାଇଦେବ । ଏଚସିଟିରୁ ଉତୀର୍ଣ୍ଣ ଛାତ୍ରଛାତ୍ରୀଙ୍କୁ ଆଇସିଏଆଇ ପେସାଦାର ପରୀକ୍ଷା ଦେବା ଲାଗି ଆଇସିଏଆଇ ସୁବିଧା ଯୋଗାଇଦେବ । ଏଚସିଟିର ଛାତ୍ରଛାତ୍ରୀ ଏବଂ ଶିକ୍ଷକଙ୍କ ପାଇଁ ସେମିନାର ଏବଂ କର୍ମଶାଳା ଆୟୋଜନ କରିବ । ଏଚସିଟି ଛାତ୍ରଛାତ୍ରୀଙ୍କ ପାଇଁ ସାର୍ଟିଫିକେଟ୍ କୋର୍ସ ପ୍ରଚଳନ । ଆଇସିଏଆଇ ପେସାଦାର ଏବଂ ବୈଷୟିକ ପରୀକ୍ଷା ଲାଗି ଏଚସିଟି ସୁବିଧା ଯୋଗାଇଦେବ; ଏଚସିଟି ଏବଂ ଆଇସିଏଆଇ ଛାତ୍ରଛାତ୍ରୀ ତଥା ଶିକ୍ଷକଙ୍କ ମଧ୍ୟରେ ଭାବବିନିମୟ କାର୍ଯ୍ୟକ୍ରମ ଆୟୋଜନ କରିବେ । ଉଭୟ ପ୍ରତିଷ୍ଠାନ ମିଳିତ ଭାବେ ୟୁଏଇରେ ଥିବା ଏଚସିଟି କଲେଜଗୁଡ଼ିକରେ ବୈଷୟିକ କାର୍ଯ୍ୟକ୍ରମ, ସେମିନାର, କନ୍ଫରେନ୍ସ ଆଦି ଆୟୋଜନ କରିବେ । ଆକାଉଂଟିଙ୍ଗ, ଫାଇନାନ୍ସ ଏବଂ ଅଡିଟ୍ କ୍ଷେତ୍ରରେ ଏଚସିଟିର ସେଂଟର ଅଫ୍ ଏକ୍ସଲେନ୍ସ ଫର ଆପ୍ଲାଏଡ୍ ରିସର୍ଚ୍ଚ ଏବଂ ଟ୍ରେନିଂ (CERT) ମାଧ୍ୟମରେ ଏଚସିଟି ଏବଂ ଆଇସିଏଆଇ ପେସାଦାର ପାଠ୍ୟକ୍ରମ ଆରମ୍ଭ କରିବେ ।
ଭାରତ, ଇଥିଓପିଆ ମଧ୍ୟରେ ବାଣିଜ୍ୟ ଓ ଅର୍ଥନୀତିକ ସହଯୋଗ ଚୁକ୍ତିକୁ ମଞ୍ଜୁରି

ବାଣିଜ୍ୟ ଓ ଅର୍ଥନୀତିକ ସହଯୋଗକୁ ସୁଦୃଢ଼ ଓ ପ୍ରୋତ୍ସାହିତ କରିବା ନିମନ୍ତେ ଭାରତ ଓ ଇଥିଓପିଆ ମଧ୍ୟରେ ବାଣିଜ୍ୟ ଚୁକ୍ତିକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ଅନୁମୋଦନ ମିଳିଛି । ଭାରତର ରାଷ୍ଟ୍ରପତି ଅକ୍ଟୋବର 4 ରୁ 6 ତାରିଖ ପର୍ଯ୍ୟନ୍ତ ଇଥିଓପିଆକୁ ସରକାରୀ ଗସ୍ତ ସମୟରେ 2017 ଅକ୍ଟୋବର 5 ତାରିଖରେ ଏହି ବାଣିଜ୍ୟ ବୁଝାମଣାରେ ସ୍ୱାକ୍ଷର ହୋଇଥିଲା । 1982 ମସିହାରେ ସ୍ୱାକ୍ଷରିତ ହୋଇଥିବା ବାଣିଜ୍ୟ ଚୁକ୍ତି ସ୍ଥାନରେ ଏହି ନୂଆ ବାଣିଜ୍ୟ ଚୁକ୍ତି କାର୍ଯ୍ୟ କରିବ । ଏହି ବାଣିଜ୍ୟ ଚୁକ୍ତିରେ ବାଣିଜ୍ୟ, ଆର୍ଥିକ ସହଯୋଗ, ପୁଞ୍ଜିନିବେଶ ଓ ଜ୍ଞାନକୌଶଳ କ୍ଷେତ୍ରକୁ ପ୍ରୋତ୍ସାହିତ କରିବା ପାଇଁ ସମସ୍ତ ଆବଶ୍ୟକ ଉପାୟ ଓ ପ୍ରାବଧାନ ରହିଛି ।
ରାଜମହେନ୍ଦ୍ରୀ ବିମାନ ବନ୍ଦର ପାଖ ପଡ଼ୋଶୀ ଗ୍ରାମ ସହିତ ଯୋଗାଯୋଗ ନିମନ୍ତେ ସଡ଼କ ନିର୍ମାଣ ଲାଗି ଏଏଆଇର 10.25 ଏକର ଜମି ପ୍ରତିବଦଳରେ ଆନ୍ଧ୍ରପ୍ରଦେଶ ସରକାରଙ୍କ ସମାନ ପରିମାଣର ଜମି ହାସଲ କରିବା ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ରାଜମହେନ୍ଦ୍ରୀ ବିମାନ ବନ୍ଦରରେ ଥିବା ଭାରତୀୟ ବିମାନ ବନ୍ଦର ପ୍ରାଧିକରଣ (ଏଏଆଇ)ର 10.25 ଏକର ଜମି ପ୍ରତିବଦଳରେ ଆନ୍ଧ୍ରପ୍ରଦେଶ ସରକାରଙ୍କଠାରୁ ସମାନ ପରିମାଣର ଜମି ହାସଲ କରିବା ପ୍ରସ୍ତାବକୁ ମଞ୍ଜୁରି ମିଳିଛି । ଏହି ପ୍ରସ୍ତାବ ରାଜମହେନ୍ଦ୍ରୀ ବିମାନବନ୍ଦର ଆଖପାଖର ଗ୍ରାମ ନିମନ୍ତେ ସଡ଼କ ଯୋଗାଯୋଗ ଉପଲବ୍ଧ କରାଇବା ନିମନ୍ତେ ଉଦ୍ଦିଷ୍ଟ, ଯାହାଦ୍ୱାରା ଏହି ଅଂଚଳର ସାଧାରଣ ଜନତାଙ୍କୁ ଯାତାୟାତ ସୁବିଧା ପ୍ରଦାନ କରାଯାଇପାରିବ । ଏହି ପ୍ରସ୍ତାବ ଦ୍ୱାରା ସଡ଼କ ଯୋଗାଯୋଗ ନିର୍ମାଣ ହେବ ଏବଂ ଏହି ପ୍ରକାର କ୍ଷେତ୍ରର ସାଧାରଣ ଜନତା, ବିଶେଷ କରି କୃଷକଙ୍କୁ ସେମାନଙ୍କ କ୍ଷେତ ନିକଟରେ ପହଂଚିବାରେ ସୁବିଧା ହେବ ।
ପ୍ରଧାନମନ୍ତ୍ରୀ ମହାରାଷ୍ଟ୍ରରେ ଏକ ଦୁର୍ଘଟଣାରେ ମୃତ୍ୟୁବରଣ କରିଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରାଷ୍ଟ୍ରର ସେଲସୁରା ନିକଟରେ ଏକ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ୍ ପାଣ୍ଠି (ପିଏମ୍‍ଏନ୍‍ଆରଏଫ୍‍) ରୁ ପ୍ରଧାନମନ୍ତ୍ରୀ ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ଏକାଧିକ ଟୁଇଟ୍‍ ଉପରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ମହାରାଷ୍ଟ୍ରର ସେଲସୁରା ନିକଟରେ ଏକ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖିତ । ଏହି ଦୁଃଖଦ ସମୟରେ ମୋର ଚିନ୍ତାଧାର ପ୍ରିୟଜନଙ୍କୁ ହରାଇଥିବା ଲୋକମାନଙ୍କ ସହିତ ରହିଛି । ଆହତମାନଙ୍କ ତୁରନ୍ତ ଆରୋଗ୍ୟ ଲାଭ ପାଇଁ ମୁଁ ପ୍ରାର୍ଥନା କରୁଛି । ପ୍ରଧାନମନ୍ତ୍ରୀ । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ସେଲସୁରା ନିକଟରେ ଦୁର୍ଘଟଣାରେ ମୃତ୍ୟୁବରଣ କରିଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ପାଇଁ ପିଏମ୍‍ଏନ୍‍ଆରଏଫ୍‍ରୁ ୨ଲକ୍ଷ ଟଙ୍କାର ଅନୁକମ୍ପାମୂଳକ ସହାୟତା ଘୋଷଣା କରିଛନ୍ତି । ଦୁର୍ଘଟଣାରେ ଯେଉଁମାନେ ଆହତ ହୋଇଛନ୍ତି ସେମାନଙ୍କୁ ୫୦,୦୦୦ ଟଙ୍କା ସହାୟତା ଦିଆଯିବ ।”
ଦୁର୍ଗା ଅଷ୍ଟମୀ ଅବସରରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଦୁର୍ଗା ଅଷ୍ଟମୀ ପାଳନ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ସମସ୍ତଙ୍କୁ ଦୁର୍ଗା ଅଷ୍ଟମୀର ଅଭିନନ୍ଦନ । ମା’ ଦୁର୍ଗାଙ୍କ ଆଶୀର୍ବାଦ ଆମ ସମାଜରେ ସୁଖ ଓ ଶାନ୍ତି ଭରିଦେଉ ଏବଂ ସମସ୍ତ ପ୍ରକାରର ଅନ୍ୟାୟକୁ ଦୂର କରୁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପାରାଲିମ୍ପିକ୍ସ 2016 ରେ ସ୍ଵର୍ଣ୍ଣ ବିଜେତା ଦେବେନ୍ଦ୍ର ଝାଝାରିଆଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରିଓ 2016 ପାରାଲିମ୍ପିକ୍ସରେ ସ୍ୱର୍ଣ୍ଣ ପଦକ ବିଜେତା ଦେବେନ୍ଦ୍ର ଝାଝାରିଆଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ପାରାଲିମ୍ପିକ୍ସରେ ଐତିହାସିକ ଏବଂ ସ୍ୱର୍ଣ୍ଣ ପଦକ ପାଇବା ଯୋଗ୍ୟ ଦେବେନ୍ଦ୍ର ଝାଝରିଆଙ୍କୁ ହାର୍ଦ୍ଦିକ ଅଭିନନ୍ଦନ । ତାଙ୍କ ପାଇଁ ଆମେ ଗର୍ବିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପୁରୁଷ ୩୦୦ ମିଟର ଷ୍ଟିପଲଚେଜ ପ୍ରତିଯୋଗିତାର ରୌପ୍ୟ ପଦକ ବିଜେତା ଅବିନାଶ ସାବଲେଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ପୁରୁଷ ୩୦୦ ମିଟର ଷ୍ଟିପଲଚେଜ ପ୍ରତିଯୋଗିତାର ରୌପ୍ୟ ପଦକ ବିଜେତା ଅବିନାଶ ସାବଲେଙ୍କୁ ଅଭିନନ୍ଦନ ଜଣାଇଛନ୍ତି । ଏହି ଅବସରରେ ଶ୍ରୀ ମୋଦୀ ସାବଲେଙ୍କ ସହ କିଛିଦିନ ପୂର୍ବେ ହୋଇଥିବା ବାର୍ତ୍ତାଳାପ ଶେୟାର କରିଛନ୍ତି । ଏଥିରେ ଭାରତୀୟ ସେନା ସହ ଅବିନାଶ ସାବଲେଙ୍କ ସମ୍ପର୍କକୁ ନେଇ ଆଲୋଚନା ହୋଇଥିଲା । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଅବିନାଶ ସାବଲେ ଜଣେ ଅନନ୍ୟ ଯୁବ ପ୍ରତିଭା । ପୁରୁଷ ୩୦୦ ମିଟର ଷ୍ଟିପଲଚେଜ ପ୍ରତିଯୋଗିତାର ରୌପ୍ୟ ପଦକ ଜିତିଥିବାରୁ ବେଶ ଖୁସି । ନିକଟରେ ଆମ ଭିତରେ ହୋଇଥିବା ବାର୍ତ୍ତାଳାପ ଶେୟାର କରୁଛି, ଯେଉଁଥିରେ ଭାରତୀୟ ସେନା ସହ ତାଙ୍କ ସମ୍ପର୍କ ଓ କିପରି ସେ ବହୁ ବାଧାବିଘ୍ନ ଅତିକ୍ରମ କରିଛନ୍ତି ତାହା କହିଛନ୍ତି । ତାଙ୍କ ଜୀବନଯାତ୍ରା ଖୁବ ପ୍ରେରଣାଦାୟୀ ।”
ପ୍ରଧାନମନ୍ତ୍ରୀ ଡକ୍ଟର ସିନ୍ଧୁତାଇ ସପକାଲଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଖ୍ୟାତ ସାମାଜିକ କର୍ମୀ ଡକ୍ଟର ସିନ୍ଧୁତାଇ ସପକାଲଙ୍କ ମୃତ୍ୟୁରେ ଦୁଃଖ ପ୍ରକାଶ କରିଛନ୍ତି । ଶିଶୁ ଏବଂ ଦଳିତ ସମ୍ପ୍ରଦାୟ ପାଇଁ ତାଙ୍କର କାର୍ଯ୍ୟକୁ ପ୍ରଧାନମନ୍ତ୍ରୀ ମନେ ପକାଇଛନ୍ତି । ୨୦୨୧ ମସିହାରେ ଡକ୍ଟର ସିନ୍ଧୁତାଇ ସପକାଲଙ୍କୁ ପଦ୍ମଶ୍ରୀ ପ୍ରଦାନ କରାଯାଇଥିଲା । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଡକ୍ଟର ସିନ୍ଧୁତାଇ ସପକାଲ ସମାଜ ପ୍ରତି ତାଙ୍କର ଉତ୍ତମ ସେବା ପାଇଁ ସ୍ମରଣୀୟ ହୋଇ ରହିବେ । ତାଙ୍କ ଉଦ୍ୟମ ହେତୁ ଅନେକ ପିଲା ଉନ୍ନତ ମାନର ଜୀବନଯାପନ କରିପାରିଛନ୍ତି । ସେ ତଳ ସ୍ତରର ଲୋକଙ୍କ ପାଇଁ ବହୁତ କାମ କରିଥିଲେ । ତାଙ୍କ ଦେହାନ୍ତରେ ଦୁଃଖିତ । ତାଙ୍କ ପରିବାର ଓ ପ୍ରଶଂସକଙ୍କ ପାଇଁ ସମବେଦନା । ଓମ୍‍ ଶାନ୍ତି ।”
କୁସ୍ତି 50 କିଲୋଗ୍ରାମ ବର୍ଗରେ ସ୍ଵର୍ଣ୍ଣ ବିଜୟୀ ବିନିଶ ଫୋଗାତଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇଣ୍ଡୋନେସିଆର ଜାକର୍ତ୍ତା-ପାଲେମବଙ୍ଗଠାରେ ଚାଲିଥିବା ଅଷ୍ଟାଦଶ ଏସୀୟ କ୍ରିଡା 2018ରେ 50 କିଲୋଗ୍ରାମ କୁସ୍ତି ବର୍ଗରେ ସ୍ଵର୍ଣ୍ଣ ପଦକ ଜିଣିଥିବା ବିନିଶ ଫୋଗାତଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଏଥର ଆଉ ଗୋଟିଏ ପ୍ରତିଯୋଗିତା ସହ ଆଉ ଏକ ପଦକ! ବିନିଶ ଫୋଗାତଙ୍କ ବିଜୟ କୃତିରେ ଭାରତ ଉଲ୍ଲସିତ । ଅଷ୍ଟାଦଶ ଏସୀୟ କ୍ରିଡା 2018ରେ ମହିଳା 50 କିଲୋଗ୍ରାମ କୁସ୍ତି ବର୍ଗରେ ସ୍ଵର୍ଣ୍ଣ ପଦକ ଜିଣିଥିବା ବିନିଶ ଫୋଗାତଙ୍କୁ ଅଭିନନ୍ଦନ । ବିନିଶଙ୍କ କ୍ରମାଗତ ସଫଳତା ଉଦୀୟମାନ କ୍ରୀଡାବିତଙ୍କୁ ନିଶ୍ଚିତ ଭାବେ ପ୍ରେରଣା ଦେବ” ।
ଥାଇଲାଣ୍ଡ ଓପନ ବ୍ୟାଡମିଣ୍ଟନ ବିଜେତା ସାଇ ପ୍ରଣୀତଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଥାଇଲାଣ୍ଡ ଓପନ ବ୍ୟାଡମିଣ୍ଟନ ଟୁର୍ଣ୍ଣାମେଣ୍ଟରେ ବିଜୟୀ ହୋଇଥିବା ବି ସାଇ ପ୍ରଣୀତଙ୍କୁ ଅଭିନନ୍ଦନ ଜଣାଇଛନ୍ତି । “ଥାଇଲାଣ୍ଡ ଓପନ ବ୍ୟାଡମିଣ୍ଟନ ଟୁର୍ଣ୍ଣାମେଣ୍ଟରେ ବିଜୟୀ ହୋଇଥିବାରୁ ବି ସାଇ ପ୍ରଣୀତଙ୍କୁ ଅଭିନନ୍ଦନ । ଏହି ସାଫଲ୍ୟ ହେତୁ ଭାରତ ଆନନ୍ଦ ଓ ଉତଫୁଲ୍ଲିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସହିଦ ଭଗତ ସିଂହଙ୍କ ଜନ୍ମ ବାର୍ଷିକିରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସହିଦ ଭଗତ ସିଂହଙ୍କ ଜୟନ୍ତୀ ଅବସରରେ ତାଙ୍କୁ ଶ୍ରଦ୍ଦାଞ୍ଜଳୀ ଅର୍ପଣ କରିଛନ୍ତି । “ଦୁଃସାହସୀ ସହିଦ ଭଗତ ସିଂହଙ୍କ ଜୟନ୍ତୀରେ ମୁଁ ତାଙ୍କୁ ପ୍ରଣାମ ଜଣାଉଛି । ସେ ତାଙ୍କ ଦୁଃସାହସିକ କାର୍ଯ୍ୟ ପାଇଁ ଭାରତୀୟ ଇତିହାସରେ ଅମିଟ ଛାପ ଛାଡି ଦେଇଯାଇଛନ୍ତି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଅଷ୍ଟ୍ରେଲୀୟ ଲେବର ପାର୍ଟିର ବିଜୟ ତଥା ପ୍ରଧାନମନ୍ତ୍ରୀ ଭାବେ ନିର୍ବାଚିତ ମହାମହିମ ଆନ୍ଥୋନି ଅଲବନିଜଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଅଷ୍ଟ୍ରେଲୀୟ ଲେବର ପାର୍ଟିର ବିଜୟ ସହ ପ୍ରଧାନମନ୍ତ୍ରୀ ଭାବେ ନିର୍ବାଚିତ ହୋଇଥିବାରୁ ମହାମହିମ ଆନ୍ଥୋନି ଅଲବନିଜଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଅଷ୍ଟ୍ରେଲୀୟ ଲେବର ପାର୍ଟିର ବିଜୟ ଓ ପ୍ରଧାନମନ୍ତ୍ରୀ ଭାବେ ଆପଣ @AlboMP ନିର୍ବାଚିତ ହୋଇଥିବାରୁ ଶୁଭେଚ୍ଛା ଜଣାଉଛି । ବିସ୍ତୃତ ରଣନୈତିକ ଭାଗିଦାରୀ ଆହୁରି ମଜବୁତ କରିବା ତଥା ଭାରତ- ପ୍ରଶାନ୍ତ ମହାସାଗର ଅଞ୍ଚଳରେ ଦୁଇ ଦେଶର ମିଳିତ ପ୍ରାଥମିକତା ଦିଗରେ କାମ କରିବାକୁ ଆଗ୍ରହୀ । ”
ଶ୍ରୀଲଙ୍କାର ରାଷ୍ଟ୍ରପତି ଏବଂ ପ୍ରଧାନମନ୍ତ୍ରୀଙ୍କ ସହ କଥା ହେଲେ ପ୍ରଧାନମନ୍ତ୍ରୀ, ସନ୍ତ୍ରାସବାଦୀ ଆକ୍ରମଣରେ ପ୍ରାଣହାନି ନେଇ ଶୋକ ପ୍ରକାଶ କଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀଲଙ୍କା ସାଧାରଣତନ୍ତ୍ରର ରାଷ୍ଟ୍ରପତି ଏବଂ ପ୍ରଧାନମନ୍ତ୍ରୀଙ୍କ ସହ ଟେଲିଫୋନରେ ବାର୍ତାଳାପ କରିଛନ୍ତି ଏବଂ ଆଜି ଶ୍ରୀଲଙ୍କାରେ ସନ୍ତ୍ରାସବାଦ ଆକ୍ରମଣରେ ପ୍ରାଣ ହରାଇଥିବା ୧୫୦ ନିରୀହ ବ୍ୟକ୍ତିଙ୍କ ପାଇଁ ନିଜ ତରଫରୁ ତଥା ସମସ୍ତ ଭାରତୀୟମାନଙ୍କ ତରଫରୁ ଶୋକବାର୍ତା ଜଣାଇଛନ୍ତି । ଧାର୍ମିକ ପର୍ବ ସମୟରେ ଧାର୍ମିକ ସ୍ଥଳୀ ସହ ବିଭିନ୍ନ ସ୍ଥାନରେ ଏହି କ୍ରମିକ ସନ୍ତ୍ରାସବାଦୀ ଆକ୍ରମଣକୁ ପ୍ରଧାନମନ୍ତ୍ରୀ ଦୃଢ଼ ଭାବେ ନିନ୍ଦା କରିଛନ୍ତି । ଏହି ଆକ୍ରମଣକୁ ଭୀରୁ ଏବଂ ବର୍ବରୋଚିତ ବୋଲି ଅଭିହିତ କରି ସେ ସୂଚାଇ ଦେଇଥିଲେ ଯେ ଏହି ଆକ୍ରମଣ ଆମକୁ ଆଉ ଥରେ ଗୁରତର ସହ ମନେ ପକାଇ ଦେଉଛି କି ଆମ ଅଞ୍ଚଳ ଏବଂ ସମଗ୍ର ବିଶ୍ୱ ପାଇଁ ସନ୍ତ୍ରାସବାଦ ଏବେ ସବୁଠାରୁ ଗୁରୁତ୍ୱପୂର୍ଣ୍ଣ ଆହ୍ୱାନରେ ପରିଣତ ହୋଇଛି । ସନ୍ତ୍ରାସବାଦ ଦ୍ୱାରା ସୃଷ୍ଟି ହୋଇଥିବା ଆହ୍ୱାନର ମୁକାବିଲା ପାଇଁ ଶ୍ରୀଲଙ୍କା ସୁରକ୍ଷା ବ୍ୟବସ୍ଥାକୁ ସମସ୍ତ ପ୍ରକାରର ସମ୍ଭାବ୍ୟ ସହଯୋଗ ପ୍ରଦାନ କରିବା ନେଇ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ସେ ଆହତମାନଙ୍କର ଆଶୁ ଆରୋଗ୍ୟ କାମନା କରିବା ସହିତ ସେମାନଙ୍କର ଚିକିତ୍ସା ପାଇଁ ଆବଶ୍ୟକୀୟ ସମସ୍ତ ପ୍ରକାର ସୁବିଧା ପ୍ରଦାନ କରିବା ପାଇଁ ଘୋଷଣା କରିଥିଲେ ।
ଶ୍ରୀ ଜମ୍ବେ ତାଶିଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅରୁଣାଚଳ ପ୍ରଦେଶ ବିଧାନସଭା ସଦସ୍ୟ ଶ୍ରୀ ଜମ୍ବେ ତାଶିଙ୍କ ବିୟୋଗରେ ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଶ୍ରୀ ଜମ୍ବେ ତାଶି ଜୀଙ୍କ ଅସମୟ ବିୟୋଗରେ ଦୁଃଖିତ । ଜଣେ ଉଦୀୟମାନ ନେତା ଭାବରେ ସେ ସମାଜର ସେବା ପାଇଁ ଆଗ୍ରହୀ ଥିଲେ । ଅରୁଣାଚଳ ପ୍ରଦେଶର ପ୍ରଗତି ପାଇଁ ସେ କଠିନ ପରିଶ୍ରମ କରିଥିଲେ । ଦୁଃଖର ଏହି ମୁହୂର୍ତ୍ତରେ ତାଙ୍କ ପରିବାର ଓ ସମର୍ଥକଙ୍କୁ ସମବେଦନା ଜଣାଉଛି । ଓମ ମଣି ପଦ୍ମେ ହୁମ । @PemaKhanduB”
ପ୍ରଧାନମନ୍ତ୍ରୀ ଆସନ୍ତାକାଲି ଡଃ.ଏପିଜେ ଅବଦୁଲ୍ କଲାମ ସ୍ମାରକୀ ସ୍ଥଳ ଉଦ୍ଘାଟନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (27.07.2017) ପୂର୍ବାହ୍ନ 11ଟା 30ମିନିଟ୍ ସମୟରେ ରାମେଶ୍ୱରମର ପେଇକୁରୁମ୍ବୁଠାରେ ପୂର୍ବତନ ରାଷ୍ଟ୍ରପତି ଡଃ.ଏପିଜେ ଅବଦୁଲ କଲାମଙ୍କ ସ୍ମାରକୀସ୍ଥଳ ଉଦ୍ଘାଟନ କରିବେ । ଡିଆରଡିଓ ଦ୍ୱାରା ଡିଜାଇନ୍ ଏବଂ ନିର୍ମାଣ କରାଯାଇଥିବା ସ୍ମାରକୀ ଠାରେ ପ୍ରଧାନମନ୍ତ୍ରୀ ଜାତୀୟ ପତାକା ଉତ୍ତୋଳନ କରିବେ । ପ୍ରଧାନମନ୍ତ୍ରୀ ସେଠାରେ ଡଃ.ଅବଦୁଲ କଲାମଙ୍କ ପ୍ରତିମୂର୍ତ୍ତି ଉନ୍ମୋଚନ କରିବା ସହ ପୁଷ୍ପମାଲ୍ୟ ଅର୍ପଣ କରି ଶ୍ରଦ୍ଧାଞ୍ଜଳି ଜଣାଇବେ । ଡଃ.କଲାମଙ୍କ ପରିବାର ସଦସ୍ୟମାନଙ୍କ ସହିତ ମଧ୍ୟ ପ୍ରଧାନମନ୍ତ୍ରୀ ଆଲୋଚନା କରିବେ । ପରେ ପ୍ରଧାନମନ୍ତ୍ରୀ ‘କଲାମ୍ ସନ୍ଦେଶ ବାହିନୀ’ ନାମକ ପ୍ରଦର୍ଶନୀ ବସକୁ ପତାକା ଦେଖାଇ ଶୁଭାରମ୍ଭ କରିବେ ଯାହା ଦେଶର ବିଭିନ୍ନ ରାଜ୍ୟକୁ ପରିଭ୍ରମଣ କରିବ ଏବଂ ଅକ୍ଟୋବର 15 ତାରିଖ ପୂର୍ବତନ ରାଷ୍ଟ୍ରପତିଙ୍କ ଜୟନ୍ତୀ ଅବସରରେ ରାଷ୍ଟ୍ରପତି ଭବନରେ ପହଂଚିବ । ଏହାପରେ ମଣ୍ଡପମରେ ଆୟୋଜିତ ଏକ ଜନସଭାରେ ଯୋଗ ଦେବା ଲାଗି ପ୍ରଧାନମନ୍ତ୍ରୀ ଯିବେ । ନୀଳ ବିପ୍ଳବ ଯୋଜନା ଅଧୀନରେ ଲମ୍ବା ଲାଇନ୍ ଟ୍ରଲର ହିତାଧିକାରୀମାନଙ୍କୁ ସ୍ୱୀକୃତିପତ୍ର ପ୍ରଦାନ କରିବେ । ସେ ମଧ୍ୟ ଅଯୋଧ୍ୟାରୁ ରାମେଶ୍ୱରମ୍ ପର୍ଯ୍ୟନ୍ତ ନୂଆ ଏକ୍ସପ୍ରେସ୍ ଟ୍ରେନକୁ ଶୁଭାରମ୍ଭ (ଭିଡିଓ କନଫେରେନ୍ସିଂ ଜରିଆରେ) କରିବେ । ପ୍ରଧାନମନ୍ତ୍ରୀ ସବୁଜ ରାମେଶ୍ୱରମ୍ ପ୍ରକଳ୍ପର ରୂପରେଖ ଜାରି କରିବେ । ସେ ଜାତୀୟ ରାଜପଥ ନମ୍ବର-87ର ମୁକୁନ୍ଦାରୟାର ଚତିରାମ ଏବଂ ଅରିଚଲମୁନାଇ ମଧ୍ୟରେ 9.5 କିଲୋମିଟର ସଂଯୋଗ ରାସ୍ତାକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପଣ କରିବା ଲାଗି ଫଳକ ଉନ୍ମୋଚନ କରିବେ । ପ୍ରଧାନମନ୍ତ୍ରୀ ଏକ ସାଧାରଣ ସଭାରେ ଉଦ୍ବୋଧନ ଦେବା ପରେ ଗସ୍ତ ଶେଷ କରିବେ । ସୂଚନାଯୋଗ୍ୟ ଯେ ମାତ୍ର ଏକ ବର୍ଷ ମଧ୍ୟରେ ଡିଆରଡିଓ ଦ୍ୱାରା କଲାମ ସ୍ମାରକୀ ସ୍ଥଳର ନିର୍ମାଣ କରାଯାଇଛି । ସ୍ଥାପତ୍ୟ ଦୃଷ୍ଟିରୁ ଏହାକୁ ବିଭିନ୍ନ ଜାତୀୟ ସ୍ମାରକୀ ସ୍ଥଳରୁ ପ୍ରେରଣା ନିଆଯାଇ ନିର୍ମାଣ କରାଯାଇଛି । ଯେପରିକି ଏହାର ପ୍ରବେଶ ପଥ ଇଣ୍ଡିଆ ଗେଟ୍ ଭଳି ହୋଇଥିବା ବେଳେ ଦୁଇଟି ଗମ୍ବୁଜ ରାଷ୍ଟ୍ରପତି ଭବନ ଢାଂଚାରେ ନିର୍ମାଣ କରାଯାଇଛି । ଏହି ସ୍ମାରକୀ ସ୍ଥଳରେ 4ଟି ମୁଖ୍ୟ ହଲ୍ ରହିଛି ଯେଉଁଥିରେ ଡଃ.କଲାମଙ୍କ ଜୀବନକାଳ ସମ୍ବନ୍ଧୀୟ ତଥ୍ୟ ରହିଛି । ସେହିପରି ଏଠାରେ ଡଃ.କଲାମଙ୍କ କେତେକ ବ୍ୟକ୍ତିଗତ ସାମଗ୍ରୀ/ଆସବାବପତ୍ରକୁ ନେଇ ଏକ ସଂଗ୍ରହାଳୟ କରାଯାଇଛି ।